Aalborg skal arbejde målrettet for at undgå bandekriminalitet, mener byrådsmedlem.

Der var tale om et internt opgør i det kriminelle miljø i Aalborg, da en 33-årig mand blev ramt af skud i det centrale Aalborg søndag i sidste uge. Internt opgør eller ej, så har episoden på Vesterbro i kombination med flere andre episoder alligevel fået byrådsmedlem Tobias Bøgeskov Eriksen (S) op af stolen. I et opslag på sin personlige Facebook-profil, som han også bruger til at udbrede sit politiske arbejde, kalder han det "afgørende, at der bliver sat politisk fokus (på bandekriminaliteten red.), sådan at vi har en tryg by og en tryg kommune - også i fremtiden". Har fuld tillid til politiet Nordjyllands Politi arbejdede hurtigt og effektivt søndag, og allerede samme aften var en 20-årig kvinde samt to 18-årige mænd anholdt i sagen, hvor en 33-årig altså blev såret. Ordensmagten gjorde meget ud af at fortælle, at der var tale om et internt opgør i en kriminel gruppering, og at borgerne ikke skal frygte, at det pludselig flyver med kugler om ørene på dem. Og det er som sådan heller ikke politiets arbejde, Tobias Bøgeskov Eriksen er utilfreds med. - Jeg har fuld tillid til politiet, og vores samarbejde i Tryg Aalborg er godt, lyder det fra byrådsmedlemmet med henvisning til samarbejdet mellem kommunen, Region Nordjylland og politiet, der netop har til formål at sikre trygheden i Aalborg. - Men der skal mere fokus på forebyggelse, lyder det alligevel fra Tobias Bøgeskov Eriksen. Blandt de tryggeste byer i Europa I Tryg Aalborg-samarbejdet fremhæves det, at Aalborg er blandt de storbyer i Europa, hvor borgerne føler sig mest trygge - og initiativer, der skal mindske utryghed generelt samt i nattelivet, er allerede iværksat. Men det er ikke nok, mener Tobias Bøgeskov Eriksen: - Jeg tror, den almene borger bliver bekymret. Så der er et behov for at tage en ordentlig drøftelse om det her i byrådet og udvalgene. - Man kan godt henvise til statistikken, men det ændrer ikke på, at vi har oplevet episoder i 2022 og her i starten af 2023, der bliver voldsommere. Og med Saturdarahs indtog i Vodskov går det altså den forkerte vej, lyder det fra Tobias Bøgeskov Eriksen, der medgiver, at rockergrupper som Saturdarah er svære at holde helt væk, men: - Vi kan igangsætte initiativer, der inddæmmer deres handlerum - og så kan vi sørge for, at de får sværere ved at rekruttere nye medlemmer. Skal søge inspiration i andre kommuner Ifølge Tobias Bøgeskov Eriksen må den generelle tryghed i Aalborg Kommune ikke blive en sovepude. De aktuelle episoder skal, selvom de ikke endnu tegner et klart billede, føre til handling. - Vi skal starte med at kigge indad og se om de indsatser, vi har sat igang, er gode nok, siger han og fortsætter: - Og så skal vi op i helikopterperspektiv. Vi kan i kommunerne nogle gange godt komme til at tænke på 98 forskellige måder, så derfor har jeg bedt forvaltningen om at kigge mod Odense og København for at finde ud af, hvad de har lavet af initiativer. Med det arbejde sat igang har byrådsmedlemmet ikke nogle konkrete tiltag, han kan hive op af skuffen lige nu. - Når vi får notatet, vil jeg gå i dialog med min byrådsgruppe for at se, hvad vi kan gøre for at sikre trygheden yderligere. Og så håber jeg, at de andre partier vil være med til at tage ansvar for det også. Vi vil gerne gøre det i Socialdemokratiet, men vi vil helst gøre det i fællesskab med de øvrige partier også.